b'\n_START_ARTICLE_\nDen store mosk\xc3\xa9 i Kano\n_START_PARAGRAPH_\nDen store mosk\xc3\xa9 i Kano er hovedmoskeen i byen Kano i Nigeria og en av de st\xc3\xb8rste moskeer i Nigeria. Den ligger ved siden av Gidan Rumfa, iKofara Mata Road, rett ved residensen til emiren av Kano, en viktig muslimsk leder i Nigeria._NEWLINE_Den opprinnelge store moskeen i byen var en jordmosk\xc3\xa9 formet som et t\xc3\xa5rn (soro). Den ble bygd for kong Muhammad Rumfa p\xc3\xa5 1400-tallet, da islam fikk fotfeste i Kano-riket. Moskeen skal ha blitt gjenbygd for Muhammed Zaki i 1582 p\xc3\xa5 et nytt sted. P\xc3\xa5 siste halvdel av 1800-tallet skal den ha blitt gjenreist av Sarkin Kano Abdullahi etter \xc3\xa5 ha forfalt. Denne moskeen hadde et 20 meter h\xc3\xb8yt t\xc3\xa5rn, og ble omtalt som den mest imponerende bygningen i Vest-Afrika. Som andre jordbygninger m\xc3\xa5tte den stadig repareres._NEWLINE_Den siste jordmoskeen ble revet p\xc3\xa5 1950-tallet. Deretter st\xc3\xb8ttet Storbritannia byggingrn av en ny mosk\xc3\xa9 som takk for Nigerias bidrag i andre verdenskrig. Den n\xc3\xa5v\xc3\xa6rende moskeen (2019) ble bygd i 1963. Den f\xc3\xb8lger generell muslimsk arkitektur med kuppel og to minareter, og har ikke noe til felles med tradisjonell nigeriansk byggekunst. Til fredagsb\xc3\xb8nnen kan det samle inntil 50.000 troende._NEWLINE_Moskeen ble rammet av et bombeangrep fra Boko Haram den 28. november 2014. Rundt 120 mennesker d\xc3\xb8de og 260 ble s\xc3\xa5ret. Angrepet ble sett p\xc3\xa5 som rettet mot emiren av Kano, Sanusi II, som hadde g\xc3\xa5tt sterkt ut mot Boko Haram og oppfordret folk til \xc3\xa5 kjempe mot dem bare eb uke tidligere. Emiren var ikke i Kano da angrepet fant sted.'